കെ. ജയകുമാർ

കവി, ഗാനരചയിതാവ്, വിവർത്തകൻ, ചിത്രകാരൻ, തിരക്കഥാകൃത്ത് എന്നീ നിലകളിൽ അറിയപ്പെടുന്ന മലയാളിയായ ഐ.എ.എസ്. ഉദ്യോഗസ്ഥനാണ്‌ കെ. ജയകുമാർ (K. Jayakumar). കേരളസംസ്ഥാനത്തിലെ ചീഫ് സെക്രട്ടറിയായിയിരുന്ന ഇദ്ദേഹം തുഞ്ചത്തെഴുത്തച്ഛൻ മലയാളസർവ്വകലാശാലയുടെ വൈസ് ചാൻസലറായി സേവനമനുഷ്ഠിച്ചിട്ടുണ്ട്. അദ്ദേഹം നിലവിൽ കേരള സർക്കാരിന്റെ ഇൻസ്റ്റിറ്റ്യൂട്ട് ഓഫ് മാനേജ്മെൻറ് ഡയറക്ടറായി പ്രവർത്തിക്കുന്നു.

ജീവിതരേഖ
പ്രശസ്ത ചലച്ചിത്രസം‌വിധായകനായ എം. കൃഷ്ണൻ നായരുടെയും സുലോചനയുടെയും മൂത്ത മകനായി 1952 ഒക്ടോബർ 6-ന് തിരുവനന്തപുരത്ത് ജനിച്ചു. ചലച്ചിത്ര സംവിധായകനായ കെ. ശ്രീക്കുട്ടനും (കെ. ശ്രീകുമാർ) പരേതനായ കെ. ഹരികുമാറും ഇദ്ദേഹത്തിന്റെ അനുജന്മാരാണ്.
ഔദ്യോഗിക ജീവിതം
കേരള സർവകലാശാലയിൽ അധ്യാപകനായി ഔദ്യോഗിക ജീവിതം ആരംഭിച്ച ജയകുമാർ 1978-ൽ  ഐ.എ.എസ്. നേടി. അസിസ്റ്റൻറ് കലക്റ്ററായി സർക്കാർ സർവീസിൽ പ്രവേശിച്ച ഇദ്ദേഹം കോഴിക്കോട് ജില്ലാ കളക്ടർ, വിനോദസഞ്ചാര വകുപ്പ് ഡയറക്ടർ, വിനോദസഞ്ചാര വകുപ്പ് സെക്രട്ടറി, സാംസ്കാരിക വകുപ്പ്  സെക്രട്ടറി, വിദ്യാഭ്യാസ വകുപ്പ് സെക്രട്ടറി എന്നീ തസ്തികകളിൽ സേവനമനുഷ്ഠിച്ചിട്ടുണ്ട്. കേരളസംസ്ഥാന ചലച്ചിത്രവികസന കോർപ്പറേഷൻ മാനേജിംഗ് ഡയറക്റ്റർ, മഹാത്മാഗാന്ധി സർവകലാശാല വൈസ് ചാൻസലർ എന്നീ പദവികളും ഇദ്ദേഹം വഹിച്ചിട്ടുണ്ട്. 2002 മുതൽ 2007 വരെയുള്ള കാലത്ത് ഇദ്ദേഹം കേന്ദ്ര സാംസ്കാരിക വകുപ്പ് ജോയിന്റ് സെക്രട്ടറിയായി പ്രവർത്തിച്ചു.

2012 മാർച്ച് 31-ന്  സംസ്ഥാനത്തെ 36-ആമതു ചീഫ് സെക്രട്ടറിയായി കെ. ജയകുമാർ ചുമതലയേറ്റു. അതിന് മുൻപ് ആഭ്യന്തര വകുപ്പിന്റെ ചുമതലയുള്ള അഡീഷണൽ ചീഫ് സെക്രട്ടറിയായിരുന്നു. വിജിലൻസ്, ദേവസ്വം, അന്തർ സംസ്ഥാന നദീജലം, എന്നീ വകുപ്പുകളും ഇദ്ദേഹത്തിന്റെ നേതൃത്വത്തിലാണു പ്രവർത്തിച്ചുവന്നത്. അഗ്രികൾച്ചറൽ പ്രൊഡക്ഷൻ കമ്മിഷണർ, ശബരിമല മാസ്റ്റർ പ്ലാൻ ചെയർമാൻ, ശബരിമല സ്പെഷ്യൽ ഓഫിസർ, പത്മനാഭ സ്വാമി ക്ഷേത്രത്തിലെ സ്വത്തു പരിശോധനാ സമിതിയിലെ മേൽനോട്ടക്കാരൻ,സർക്കാർ പദ്ധതികൾ സംബന്ധിച്ചുള്ള ഉന്നതാധികാര സമിതി ചെയർമാൻ എന്നീ ചുമതലകളും  ഇദ്ദേഹം വഹിച്ചിരുന്നു. 2012 ഒക്ടോബർ 31 ചീഫ് സെക്രട്ടറി സ്ഥാനത്തു നിന്നു വിരമിച്ചു. 2012 നവംബർ 1-നു തുഞ്ചത്തെഴുത്തച്ഛൻ മലയാളസർവ്വകലാശാലയുടെ വൈസ് ചാൻസലറായി സ്ഥാനമേറ്റു.

കലാസാഹിത്യ ജീവിതം
ലഘുചിത്രം| പ്രൊഫ ആദിനാട് ഗോപി പുരസ്കാരം ജയകുമാർ മുൻ മന്ത്രി മുല്ലക്കര രത്നാകരനിൽ നിന്ന് സ്വീകരിക്കുന്നു 
കവിതാസമാഹാരങ്ങൾ, വിവർത്തനങ്ങൾ, ജീവചരിത്രം,ബാലസാഹിത്യം എന്നീ വിഭാഗങ്ങളിലായി ഇരുപതോളം കൃതികൾ പ്രസിദ്ധീകരിച്ചിട്ടുണ്ട്. അർദ്ധവൃത്തങ്ങൾ, രാത്രിയുടെ സാദ്ധ്യതകൾ തുടങ്ങി അഞ്ച് കവിതാസമാഹാരങ്ങൾ മലയാളത്തിലും രണ്ടെണ്ണം ഇംഗ്ലീഷിലും പ്രസിദ്ധീകരിച്ചു. ടാഗോറിന്റെ ഗീതാഞ്ജലിയും ഖലീൽ ജിബ്രാന്റെ പ്രവാചകനുമടക്കം പല പ്രശസ്തകൃതികളുടെയും പരിഭാഷകൾ ഇദ്ദേഹത്തിന്റെ സാഹിത്യ സംഭാവനകളിൽ പെടുന്നു.
ലഘുചിത്രം| പ്രൊഫ ആദിനാട് ഗോപി പുരസ്കാരം സ്വീകരിച്ച് ജയകുമാർ ഐഎഎസ് സംസാരിക്കുന്നു 
വർണച്ചിറകുകൾ എന്ന കുട്ടികളുടെ സിനിമ രചിച്ചു സംവിധാനം ചെയ്തിട്ടുണ്ട്. 80 തിൽ പരം മലയാള സിനിമകൾക്കു ഗാനരചന നിർവഹിച്ചു. ഒരു ചിത്രകാരൻ കൂടിയായ ഇദ്ദേഹം ഇന്ത്യയുടെ വിവിധ ഭാഗങ്ങളിൽ ചിത്രപ്രദർശനങ്ങൾ നടത്തിയിട്ടുണ്ട്.

കുടുംബം
മീരയാണു ഭാര്യ. മക്കൾ: ആനന്ദ്, അശ്വതി.

 ജയകുമാറിൻ്റെ പാട്ടുകൾ 
(Selected Discography)
 മലരിതൾ ചിറകുമായ്...
 എൻ്റെ കാണാക്കുയിൽ 1985 
 കുടജാന്ദ്രിയിൽ കുടികൊള്ളും...
 നീലക്കടമ്പ് 1985 
 ആകാശഗംഗ തീരത്തിനപ്പുറം...
 കുഞ്ഞാറ്റകിളികൾ 1986 
 ചന്ദനലേപ സുഗന്ധം...
 കളരിവിളക്ക് തെളിഞ്ഞതാണോ...
 ഒരു വടക്കൻ വീരഗാഥ 1989 
 കാമിനി മുല്ലകൾ... 
 സാരംഗി മാറിലണിയും...
 പാവക്കൂത്ത് 1990 
 ഹേ ഘനശ്യാമ മോഹനാ കൃഷ്ണാ...
 സൗപർണികമൃത വീചികൾ പാടും..
 കിഴക്കുണരും പക്ഷി 1991 
 വാ വാ മനോരഞ്ജിനി..
 പാൽനിലാവിലെ പവനിതൾ...
 ബട്ടർഫ്ലൈസ് 1993 
 സൂര്യാംശുവോരൊ വയൽപ്പൂവിലും...
 മൂവന്തിയായ് പകലിൽ...
 പക്ഷേ 1994 
 തൂമഞ്ഞോ പരാഗം പോൽ...
 തക്ഷശില 1995 
 ഇത്രമേൽ മണമുള്ള...
 ആഷാഢം പാടുമ്പോൾ...
 മഴ 2000 
 ശാരികെ നിന്നെ കാണാൻ..
 രാക്കിളിപ്പാട്ട് 2000 https://www.malayalachalachithram.com/listsongs.php?l=611&ln=ml

പുരസ്കാരങ്ങൾ
ഏഷ്യാനെറ്റ് അവാർഡ് - മികച്ച ഗാനരചയിതാവ്
ഫിലിം ക്രിട്ടിക്സ് അവാർഡ് - മികച്ച ഗാനരചയിതാവ്
മഹാകവി കുട്ടമത്ത് പുരസ്കാരം - അർദ്ധവൃത്തങ്ങൾ എന്ന കവിതയ്ക് 
കെ.പി.എസ്. മേനോൻ പുരസ്കാരം - പൊതു ജീവിതത്തിലെ മികവിന്
കുഞ്ഞുണ്ണി മാസ്റ്റർ പുരസ്കാരം

പുറത്തേക്കുള്ള കണ്ണികൾ

ജയകുമാർ രചിച്ച ചലച്ചിത്രഗാനങ്ങൾ 

അവലംബം

വർഗ്ഗം:മലയാളചലച്ചിത്രഗാനരചയിതാക്കൾ
വർഗ്ഗം:ഇന്ത്യയിലെ സർക്കാർ ഉദ്യോഗസ്ഥർ
വർഗ്ഗം:തിരുവനന്തപുരം ജില്ലയിൽ ജനിച്ചവർ
വർഗ്ഗം:1952-ൽ ജനിച്ചവർ
വർഗ്ഗം:ഒക്ടോബർ 6-ന് ജനിച്ചവർ
വർഗ്ഗം:സമഗ്ര സംഭാവനയ്ക്കുള്ള കേരള സാഹിത്യ അക്കാദമി പുരസ്കാരം ലഭിച്ചവർ